Sosiaali- ja terveysministeriö

PL 33

00023 Valtioneuvosto

Lausuntokierroksen korvaava kuulemistilaisuus 8.11.2018 STM078:00/2018

Kansaneläkelaitoksen lausunto luonnoksesta

hallituksen esitykseksi eduskunnalle laiksi työttömyysturvalain muuttamisesta yrittäjien ei omistavien perheenjäsenten työttömyysturvan kehittämiseksi

Sosiaali- ja terveysministeriö on kutsunut Kansaneläkelaitoksen (jäljempänä Kela) kuultavaksi hallituksen esityksestä laiksi työttömyysturvalain muuttamisesta yrittäjien ei omistavien perheenjäsenten työttömyysturvan kehittämiseksi.

Esityksessä ehdotetaan työttömyysturvalain muuttamista siten, että jatkossa työttömyysturvalain mukaisen varsinaisen yrittäjän yrityksessä työskentelevän perheenjäsenen asema muutettaisiin yrittäjästä palkansaajaksi. Em. henkilö olisi palkansaaja edellyttäen, että hänellä itsellään ei ole omistusosuutta, äänivaltaa tai muuta määräysvaltaa kyseisessä perheen yrityksessä. Esityksen tavoitteena on turvata yrittäjän edellä tarkoitetulle ei omistavalle perheenjäsenelle mahdollisuus työttömyysturvaan samoilla työvoimapoliittisilla edellytykillä kuin palkansaajilla sekä vahvistaa em. henkilöiden vakuuttautumista oikeassa työttömyysskassassa.

Esityksen tavoitteiden toteuttamiseksi ehdotetaan, että yrittäjän ei omistavan perheenjäsenen työvoimapoliittiset edellytykset muutettaisiin edellä kerrotulla tavalla vastaamaan palkansaajan työvoimapoliittisia edellytyksiä. Edelleen yrittäjän ei omistavalle perheenjäsenelle säädettäisiin uusi 52 kalenteriviikon työssäoloehto, jonka täytyttyä henkilöllä olisi oikeus joko Kelan maksamaan peruspäivärahaan tai mikäli hän olisi vakuutettuna työttömyyskassassa, työttömyyskassan maksamaan ansiopäivärahaan.

Hallituksen esityksen perusteluista käy ilmi, että esitys koskee pienehköä joukkoa. Näin ollen kokonaan uuden työssäoloehdon luominen marginaaliselle joukolle ei lähtökohtaisesti ole tarkoituksenmukaisin ratkaisu. Uusi yksityiskohtaisesti säädetty työssäoloehto myös pirstaloittaa lainsäädäntöä sekä tekee siitä asiakkaille verrattain vaikeaselkoisen. Esityksestä ei käy suoraan ilmi, minkä takia yrittäjän ei omistavia perheenjäseniä ei ole katsottu voitavan siirtää suoraan palkansaajan työssäoloehtoon. Tämä olisi toimeenpanollisesti ja asiakkaiden yhdenvertaisuuden kannalta ymmärrettävä ja perusteltu lopputulos.

Uuden työssäoloehdon selvittäminen esityksestä ilmi käyvillä tiedoilla näyttäytyy myös toimeenpanollisesti raskaalta. Oletettavaa on, että Kela joutuu selvittämään työssäoloehtoon vaadittavia tietoja pääsääntöisesti suoraan yrittäjän ei omistavalta perheenjäseneltä itseltään, sillä tarvittavia tietoja ei lähtökohtaisesti ole saatavilla rekistereistä. Tämä mahdollisesti hidastaa käsittelyä sekä korostaa virheiden mahdollisuutta. Edellä kuvattu ei myöskään edistä digitaalisten ratkaisujen käyttöönottoa. Lisäksi keskeistä on myös yrittäjän ei omistavan perheenjäsnen tunnistaminen sekä oikea-aikainen informointi Tämä tullee olemaan haaste sekä Kelan asiakaspalvelussa että osittain myös ratkaisutyössä.

Yrittäjän ei omistavaa perheenjäsentä koskeva lakimuutosesitys on tässä ratkaisussa eriytetty niin kutsutusta yhdistelmävakuutuksesta, jonka toteuttamista koskeva muistio oli lausuntokierroksella keväällä 2018 (STM012:00/2018)[[1]](#footnote-2). Koska aiheet liittyvät keskeisesti toisiinsa, Kela katsoo, että asioiden yhdistäminen samaan hallituksen esitykseen olisi ollut selkeä ja johdonmukainen ratkaisu.

Esityksen tavoite on sinänsä hyvin kannatettava. Järjestelmän legitimiteetin kannalta on kuitenkin keskeistä, että erot eri henkilöryhmiä koskeville säänöksille ovat perusteltuja ja siellä missä perusteita erilaisille säännöksille ei ole, lainsäädäntö yhdenmukaistetaan. Edelleen järjestelmän ymmärettävyyden ja ennustettavuuden kannalta on tärkeää, että henkilö ymmärtää oman asemansa ja siihen vaikuttavat säännökset.

Yrittäjiä koskevia työttömyysturvalain säännöksiä on viime aikoina kehitetty ja tultaneen kehittämään edelleen. Suunta on oikea, sillä esimerkiksi työttömänä aloitettu yritystoiminta tai ns. kevytyrittäjyys ovat yhä useammin vaihtoehtoja palkkatyölle. Kela katsoo, että yleisesti ottaen työttömyysturvaa koskevaa lainsäädäntöä tulisi kehittää isompina kokonaisuuksina. Kehittämisen painopisteinä tulisi olla asiakasnäkökulma, johdonmukaisuus, lainsäädännön vaikuttavuus sekä toimeenpanon selkeys.

1. Kela kannatti lausunnossaan mahdollisuutta vakuuttautua työttömyyden varalta samanaikaisesti sekä palkkatyöstä että yritystoiminnasta. Toisaalta Kelan näkemyksen mukaan ehdotettu malli ei kuitenkaan suoraan yksinkertaistanut ja yhdenmukaistanut työttömyyden aikaisen tuen määräytymisperusteita. [↑](#footnote-ref-2)